Predkladacia správa

Návrhom zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a o zmene a doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov sa do právneho poriadku Slovenskej republiky preberá smernica Rady 2013/51/Euratom z 22. októbra 2013, ktorou sa stanovujú požiadavky na ochranu zdravia obyvateľstva vzhľadom na rádioaktívne látky obsiahnuté vo vode určenej na ľudskú spotrebu. 

  Nová smernica Rady 2013/51/Euratom zahrnula do rozsahu svojej pôsobnosti nový rádiologický ukazovateľ radón vrátane produktov jeho premeny s dlhou dobou polpremeny a okrem prírodných rádionuklidov aj umelé rádionuklidy a poskytovanie informácií obyvateľstvu zásobovaného z individuálnej dodávky. 

Zo zákona sa vypúšťa problematika prírodnej rádioaktivity v pitnej vode, ktorá bude upravená novelizáciou nariadenia vlády Slovenskej republiky č. 354/2006 Z. z., ktorým sa ustanovujú požiadavky na vodu určenú na ľudskú spotrebu a kontrolu kvality vody určenej na ľudskú spotrebu. Návrh zákona sa dopĺňa o povinnosť poskytovania informácií obyvateľstvu zásobovaného z individuálnej dodávky na webovom sídle Úradu verejného zdravotníctva SR o monitorovaní  rádioaktívnych látok v pitnej vode a o opatreniach, ktoré je možné prijať na ochranu zdravia; ak existuje zjavné riziko potenciálnej hrozby pre ľudské zdravie vyplývajúce z kvality takejto vody.

	Návrhom zákona sa zrušuje doterajšia posudzovacia činnosť výživových doplnkov podľa zákona č. 355/2007 Z. z., ktorú možno považovať za oblasť predtrhovej kontroly, ktorá sa vykonáva pred umiestnením na trh a  je podmienená rozhodnutím Úradu verejného zdravotníctva SR. Odstránenie posudzovania a povoľovania výživových doplnkov pred ich umiestnením na trh ako možnej bariéry voľného pohybu tovaru je zároveň v súlade  s nariadením EP a Rady č. 764/2008, ktorým sa ustanovujú postupy týkajúce sa uplatňovania určitých vnútroštátnych technických pravidiel na výrobky, ktoré sú v súlade s právnymi predpismi uvedené na trh v inom členskom štáte a ktorým sa zrušuje rozhodnutie č. 3052/95/ES. Navrhovaná oznamovacia povinnosť je v súlade  so smernicou 2002/46/ES (čl. 10), z 10. júna 2002 o aproximácii právnych predpisov členských štátov týkajúcich sa výživových doplnkov, ktorý je transponovaný do § 16 ods. 8 výnosu MP SR a MZ  SR č.  16826/2007-OL v platnom znení. Nové potraviny podľa nariadenia (ES) č. 258/1997 Európskeho parlamentu a Rady o nových potravinách a nových zložkách potravín podliehajú schvaľovacej činnosti pred Európskou komisiou. Takisto doterajšie ustanovenie v § 13 ods. 4  je nad rámec povinností vyplývajúcich z uvedeného nariadenia.

Návrhom zákona sa v článku II. mení  a dopĺňa zákon č. 145/1995 Z. z. o správnych poplatkoch v znení neskorších predpisov, ktorým sa zavádza správny poplatok za vykonanie opakovanej skúšky o odbornej spôsobilosti a správny poplatok za podanie oznámenia o zložení a označovaní výživových doplnkov alebo nových potravín, ktoré sa umiestňujú na trh.

Predkladaný návrh zákona bude mať pozitívny vplyv na rozpočet verejnej správy a na informatizáciu spoločnosti. Návrh zákona nebude mať nepriaznivé sociálne vplyvy, vplyv na životné prostredie a nedochádza ním k zvýšeniu regulačného zaťaženia.

          Návrh zákona bol predmetom medzirezortného pripomienkového konania. Jeho vyhodnotenie je súčasťou predloženého materiálu. Návrh zákona sa predkladá na rokovanie Legislatívnej rady vlády  Slovenskej republiky bez rozporov.